
Zajmodellezés és képminőség mérés alacsony dózisú CT felvételekre

Dolgozatomban a CT felvételeken megjelenő zaj modellezésével és a felvételek minőségének objektív mérésével foglalkozom. Munkám motivációjául az alacsony dózisú CT képalkotás szolgált. Az orvosi röntgendiagnosztikai eljárások központi kérdése a felvétel minősége, de emellett az egyik alapvető célkitűzés a felvétel során alkalmazott sugárdózis csökkentése. A hagyományos komputertomográfia során alkalmazott magas sugárdózissal szemben az alacsony dózisú CT felvételek során a páciensek lényegesen kisebb sugárterhelésnek vannak kitéve, de a dózis csökkentése a felvétel minőségének romlásához, különböző hibák megjelenéséhez vezet. Munkám során alacsony dózisú mellkas felvételek elemzésével modelleztem a CT képalkotás során a felvételekre rakódó zajt és megvizsgáltam a felvételek minőségének mérhetőségét, eredményül egy, a képminőséget objektíven jellemző mérőszámot generálva.



